**דיון: איך חוגגים את שמחת תורה?**

**הרב אילעאי עופרן / ניצן ליפשיץ**

**הרב אילעאי עופרן**

בשבועיים האחרונים קיבלתי פניות מכמה וכמה קהילות שביקשו להתייעץ על האופן שבו נחגוג את שמחת תורה השנה בבתי הכנסת. שהרי ברור שאי אפשר לבטל את מסורת אבותינו אבל גם אי אפשר להפטיר כאשתקד. אני כמובן נבוך ומבולבל גם בנושא הזה, אבל בגלל שאני מניח שהרבה קהילות מתלבטות בכך, כותב כאן כמה שברי מחשבות כתשתית לדיון -

1. בראש ובראשונה נראה בעיני שראוי שכל קהילה "תמפה" את מעגלי האבל של חבריה. קהילות שיש בהן משפחות שמציינות ביום הזה את יום נפילת יקיריהם, ראוי שיתנו על כך את הדעת ויהיו קשובים במיוחד לרצונן של משפחות הנופלים בקהילה.

2. נכון להפריד בעיני בין השאלה "איך נציין את היום השנה?" ובין השאלה "איך נציין את היום מעתה והלאה?" עיצוב הזיכרון לדורות הבאים יקח זמן, וכדאי להתמקד בשנה הקרובה.

3. כדאי להתייעץ עם זקני הקהילה והציבור. איך היה בצרות קודמות? למשל - איך ציינו את שמחת תורה בזמן מלחמת יום כיפור?

4. מכיוון שיש כאן שני קולות חזקים ואמתיים שראוי לאחוז בהם - מצד אחד לדבוק במסורת ובשגרה ומצד שני לא להתעלם מהאסון הנורא שעברנו, כדאי לנסות לתת מקום לשניהם. למשל, לחגוג כרגיל בערב אך לערוך שינויים בבוקר (או להפך).

5. מנהגנו כאן בארץ ישראל לחגוג יחד את שמחת תורה ואת שמיני עצרת, אך בחו"ל מדובר בשני חגים שונים הנחגגים יום אחר יום, ולכל אחד מהם יש אופי קצת שונה. שמיני עצרת הוא חג "רציני" שכולל אמירת יזכור ותפילת הגשם, בעוד לשמחת תורה אופי יותר קליל ושמח. אפשר לאמץ משהו מההפרדה הזו גם לנו. למשל להתפלל בבוקר את תפילות שמיני עצרת ולקיים את ההקפות והעליות המרובות לתורה אחר הצהריים.

6. הריקודים אינם חובה כמובן. אפשר לצמצם בריקודים, לקיים הקפות של שירים שקטים, או כל מיני הצעות דומות שמדברות על לב חברי הקהילה.

7. שמחת תורה הוא חג שהרבה אנשים, ועוד יותר מזה הרבה נשים, לא מוצאים את עצמם בו. בצד כל מעגל רוקדים, יש הרבה מאד זוגות עיניים שמסתכלות ומחכות. אפשר להנכיח את זכרון האסון שעברנו גם ב"חלוקת תפקידים" - יהיו את אלו שירקדו וישמרו על גחלת המסורת הזו, ואחרים ואחרות שיתכנסו במקביל לזיכרון - בשיעור, בתהלים, בשירים שקטים וכו'.

8. ההזדמנות המתאימה ביותר להנכחת הזיכרון בתפילות שמחת תורה היא כמובן אמירת "יזכור" הנהוגה בד"כ בקהילות אשכנז. אפשר וראוי שאמירת יזכור השנה תתן מקום מיוחד לאסון שעברנו. לבטל את מנהג היציאה ביזכור למי שהוריו בחיים, ולחלק בין כלל המתפללים והמתפללות כרטיסים עם 4-5 שמות של נופלי שמחת תורה. כך בקהילה עם 200-300 מתפללים, ניתן יהיה להזכיר את כל הנופלים ביום הזה.

9. לא משנה מה הקהילה תחליט, יהיו כאלה שזה יראה להם טעות גדולה. שיטענו שזנחנו את המסורת או שיטענו ששכחנו את הנופלים. כאמור, שני הקולות חשובים ואין דרך לרצות את כולם.

10. בכל מקרה, אל תפצלו את הקהילה! בטח לא ביום הזה.

\*\*\*\*\*

**ניצן ליפשיץ, אביו של לביא ז"ל:**

"נרקוד או לא/איך נרקוד בשמחת תורה, זאת השאלה"

הרב אילעאי עופרן העלה פוסט בנוגע לאופן בו ניתן לחגוג את שמחת תורה הקרוב. בחלקים מסוימים ראיתי את הדברים בצורה שונה. אין ביננו היכרות אישית, אולם לפני שפרסמתי את דעתי, כתבתי לו באופן פרטי ואז שוחחנו (ממש דיברנו), לא כדי להסכים, אלא כדי להחכים אחד מהשני.

בתפיסת עולמי, חיילים נלחמים על מנת שנוכל לחיות כאן בטוב ובשמחה. ניצחונם הוא בכך שהם רואים אותנו חיים שגרה יומית מסוימת, לראות אותנו בבתי הקפה בתי הקולנוע, נתב"ג, חוגגים שמחות אישיות וכו'.

בתפיסתי אדם בשמחתו יחיה, אם אדם מסוגל לשמוח בעת הזו, אני שמח עבורו. יתירה מכך, עודדתי אנשים לחזור לחיים "נורמליים" וזאת כדי לכבד את הנופלים. מכאן לכאורה כפי שכתב הרב עופרן, כל קהילה תחשוב מה נכון ומה לא נכון עבורה.

את אופן החג ניתן לבחון בשלושה רבדים: הפרט, הקהילה והעם. עבורי שאלת שמחת תורה היא שאלה ברובד של עם.

אין אני רב, או גדול בתורה בהלכה או ברוח, אולם בעיני אין דין יום רגיל בשגרה כדין שמחת תורה השנה. אתחיל מלהתייחס למנהגינו:

1. אם יורד עלינו גשם בסוכה, אנו אומרים שהקב"ה כועס עלינו.

2. אנו אומרים "אב הרחמים" כל שבת על מאורעות שקרו ב- 1096.

3. אנו צמים וסוגרים בתי עינוגים על מאורעות מלפני 2000 שנה.

ואז אני שואל את עצמי, מה נאמר לנו בשמחת תורה האחרון? מה בדיוק "אתה הראת לדעת"?

1. דרככם ומעשיכם אינם רצויים. אתם חוגגים בדרך הלא נכונה.

2. אתם במשבר חברתי שכמותו הרס את הבית השני (והיום שנה אחרי, המשבר גדול מזה שהיה לפני שמחת תורה הקודם).

3. שלום לא ישכון בארץ הזו בשנים הקרובות. על חרבנו נחיה.

4. עשרות אלפים מפונים מביתם. זה יום אסונם.

5. 101 מבנינו ובנותינו עדיין בשבי.

6. 1,200 אזרחים נשים וטף נֶהֶרְגוּ, נִשְחֲטוּ, נִשְׂרְפוּ, נֶחְנְקוּ ונאנסו.

אז יש לנו יירצייט של 1200 איש (לא כולל את אלו שנפלו מאז). 3 פעמים כל הקהילה שלי, זה לא 1200 זרים מלפני 2000 שנה או 1000 שנה. זו הבת של השכנים שלי. 50 מטר ממני. זו הבת של השכנים שגרים ברחוב של בית הכנסת. 1200 איש זה כאילו בכל דירה שניה בשכונה שבה אני גר יש חלל.

לרקוד בשמחת תורה, תוך כדי יירצייט הראשון של 1200 איש, להתעלם מעשרות אלפי מפונים ביום שגורשו מביתם, מחטופים ומשפחותיהם ביומם הנורא , זה כמו חרדי שלא עומד בצפירה, עלבון, יריקה, קשיות לב. רחל מבכה על בניה ואתם רוקדים ושרים?

בחג הזה צריך לעצור, לא ארוחות גדולות, לא חגיגות. הרכנת ראש. צינעה.

רוצים להקיף? נקיף: כל הקפה בשקט, קינה, הקראה של שמות חללי וחטופי אותו היום הנורא. נזדהה איתם. נכבד את הקב"ה את המסר שלו כלפינו, נגלה סולידריות עם בני עמנו, בטח בשנה הזו. בשנה הבאה נחשוב איך נכון להמשיך.

אני חושב שצריך לשמוח בתורה ולכן אני מציע שאם חשוב לנו לרקוד, נרקוד בפרשת בראשית, או בזמן אחר (שמחת תורה הוא מנהג מאוחר). לא נבטל, אלא נעבור לדבר החדש, נעשה משהו אחר לקראת ההתחדשות של התורה, ברגע של התחדשות ולא ברגע של אובדן. בכל דור ודור יש שינוי במעגל החיים היהודי, ושמחת תורה הוא השינוי של דורנו.

\*\*\*\*\*

**הרב  אילעאי עופרן הוא פסיכולוג, רב קבוצת יבנה, ראש המכינה הקדם צבאית "רוח השדה" וראש תוכנית "ערבים זה לזה" במכון שחרית.**

**ניצן ליפשיץ הוא אביו של לביא ז"ל ממודיעין מכבים רעות, לוחם בסיירת גבעתי, שנפל בקרב בצפון רצועת עזה.**

[**לינק לעמוד יזכור של לביא ז"ל**](https://www.izkor.gov.il/%D7%9C%D7%91%D7%99%D7%90%20%D7%9C%D7%99%D7%A4%D7%A9%D7%99%D7%A5/en_16349566eb5c36b3c2923b92d632365b)

[**עמוד הפייסבוק של ניצן ליפשיץ**](https://www.facebook.com/nitzanlif/?locale=he_IL)

[**עמוד הפייסבוק של הרב עופרן**](https://www.facebook.com/ilay.ofran?locale=he_IL)